SKRIFTLIG FORESPØRGSEL E-1666/03

af Proinsias De Rossa (PSE) til Kommissionen

(19. maj 2003)

Om: Fjernelse og opbevaring af børns organer uden forældrenes samtykke

Kan Kommissionen oplyse om spørgsmålet om forældresamtykke til fjernelse og opbevaring af organer fra børn er omfattet af de Forenede Nationers Protokol om forebyggelse, afskaffelse og straf for handel med mennesker, som Kommissionen undertegnede på Fællesskabets vegne den 13. december 2000, og som er et supplement til FN's konvention om transanational organiseret kriminalitet, og som i følge Kommissionens svar på skriftlig forespørgsel E-3848/00(1) handler om fjernelse af organer?

Kan Kommissionen oplyse, om Den Europæiske Union eller en anden institution herunder Europol på grundlag af artikel 152 i EF-traktaten eller andre artikler i EU-traktaten har udtalt sig om fjernelse og opbevaring af børns organer uden forældrenes samtykke, og i bekræftende fald redegøre for denne holdning?

Kan den oplyse om, om denne sag behandles som led i Fællesskabets handlingsprogram for folkesundhed, som Europa-Parlamentet og Rådet vedtog den 23. september 2002, eller som led i EU's andre igangværende eller planlagte politiske initiativer?

(1) EFT C 187 E af 3.7.2001, s. 63.

Svar afgivet på Kommissionens vegne af Antonio Vitorino

(3. juli 2003)

I henhold til De Forenede Nationers protokol til forebyggelse, bekæmpelse og retsforfølgning af menneskehandel, særlig handel med kvinder og børn, kræves det, at medlemsstater fastsætter, at det er strafbart f.eks. at rekruttere, transportere, overføre, skjule eller modtage et barn med henblik på udnyttelse, når disse handlinger foretages med overlæg og med henblik på udnyttelse, der omfatter fjernelse af organer.

Det generelle spørgsmål om fjernelse og tilbageholdelse af børns organer uden forældrenes samtykke behandles ikke udtrykkeligt i protokollen. I fortolkningen til de officielle dokumenter (travaux préparatoires) om forhandlingen af protokollen (A/55/383/Add.1) er det angivet, at det skal fremgå af de pågældende travaux préparatoires, at fjernelsen af organer fra børn med samtykke fra forældre eller værge af berettigede lægelige eller behandlingsmæssige hensyn ikke betragtes som udnyttelse.

Grækenland indførte for nylig et initiativ med henblik på vedtagelse af en rammeafgørelse om forebyggelse og kontrol med ulovlig handel med organer og menneskeligt væv. Teksten i udkastet til rammeafgørelsen blev offentliggjort i De Europæiske Fællesskabers Tidende(1) og er i øjeblikket under overvejelse. Rammeafgørelsen blev præsenteret for Udvalget om Borgernes Friheder og Rettigheder og Retlige og Indre Anliggender den 23. april 2003. Det generelle spørgsmål om fjernelse og tilbageholdelse af børns organer uden forældrenes samtykke er ikke udtrykkeligt behandlet i udkastet til rammeafgørelsen.

På grundlag af EF-traktaten har Kommissionen i henhold til artikel 152 udarbejdet et forslag til Europa-Parlamentets og Rådets direktiv om fastsættelse af standarder for kvaliteten og sikkerheden ved donation, udtagning, testning, behandling, opbevaring og distribution af humane væv og celler(2), som i øjeblikket drøftes af Parlamentet og Rådet. Forslaget fokuserer på kvalitets- og sikkerhedsaspekter af anvendelsen af væv og celler, idet artikel 152 omhandler beskyttelse af folkesundheden og ikke opfyldelse af etiske målsætninger som sådan. Der opfordres dog til nogen grad af grundlæggende etiske principper i forslagene, f.eks. princippet om obligatorisk samtykke.

Kommissionen forventer, at der vil blive udarbejdet en rammestrategi for EU-aktioner vedrørende organer. Der planlægges en konference i anden halvdel af 2003 under det italienske formandskab med Kommissionens støtte, som har til formål at udarbejde tydelige henstillinger til fremtidige initiativer. I mellemtiden indhenter Kommissionen oplysninger om situationen vedrørende organtransplantation i medlemsstaterne og ansøgerlandene.

I arbejdsprogrammet i forbindelse med programmet for Fællesskabets indsats for folkesundheden er der fastsat tre hovedformål vedrørende kvalitets- og sikkerhedsaspekter af organtransplantationer for 2003: Identifikation af faktorer, der påvirker kvaliteten og sikkerheden for organer til transplantation, overvågning af organdonations- og transplantationsprocesser og udvikling af netværk til effektiv udveksling af oplysninger mellem landene.

(1) EFT C 100 af 26.4.2003.

(2) EFT C 227 E af 24.9.2002.